Þó tekist hafi að opna margar af helstu leiðum á norðanverðu landinu í morgun er enn mikil ófærð. Verst er ástandið með ströndinni á Norðurlandi vestra og á Vestfjörðum. Holtavörðuheiði hefur verið lokuð frá því í gær.
Það er orðin þokkalegasta vetrarfærð á öllu Norðaustur- og Austurlandi og Vegagerðin opnaði Möðrudalsöræfi og leiðir beggja vegna Eyjafjarðar í morgun. Þó er enn lokað um Ólafsfjarðarmúla vegna snjóflóðahættu og ekki útlit fyrir að þar opnist fyrr en veður gengur niður. Á vestanverðum Tröllaskaga er mikil ófærð en betur hefur gengið að opna vegi í Skagafirði og Húnavatnssýslum í morgun að sögn Víglundar Rúnars Péturssonar, yfirverkstjóra hjá Vegagerðinni á Sauðárkróki.
Við erum búnir að opna þjóðveg eitt yfir Vatnsskarð og Blönduós. Við stefnum að því að komast út á Ketilás núna á eftir að hreinsa. Það er biðstaða með Siglufjarðarleið frá Ketilási út á Siglufjörð út af snjófloðahættu og verður ekkert gert fyrr en kemur grænt ljós frá snjóflóðaeftirlitsmönnum. Þverárfjallið er ófært eins og er og þar er leiðindaveður, en við stefnum að þvi að skoða það núna upp úr hádeginu og vonumst til að geta opnað þar fyrir kvöldið.
Skólahaldi var aflýst á Blönduósi í morgun vegna ófærðar, bæði í leik- og grunnskólanum. Þórhalla Guðbjartsdóttir, skólastjóri í Blönduskóla, segir fátt annað hafa komið til greina í morgun en að aflýsa skólahaldinu en mikil ófærð hafi verið á vegum í kring um Blönduós
Maður byrjar alltaf á því hvort maður geti kíkt út um gluggann og séð í næstu hús. Ég hef alveg séð það verra hérna. Það kom alveg ótrúlega mikið og hefur farið í skafla. Það er alveg autt á milli og svo eru hér góðir skaflar sem einmitt tefja umferð.
Á Vestfjörðum er mikil ófærð og stórhríð á flestum fjallvegum. Súðavíkurhlíð er lokuð vegna snjóflóðs og verður metið síðar í dag með opnun þar. Vegirnir um Þröskulda og Dynjandisheiði eru lokaðir, Steingrímsfjarðarheiði er ófær og ekki átt við mokstur þar fyrr en lægir. Þæfingsfærð er í Ísafjarðardjúpi og ófært norður Strandir. Holtavörðuheiði hefur verið lokuð síðan í gær og þá er Brattabrekkaeinnig lokuð. Ágæt færð er á Snæfellsnesi og greiðfært á öllu Suðvestur- og suðurlandi.
Enn er mikil ófærð á Norðvesturlandi og Vestfjörðum, snjóflóðahætta í Súðavíkurhlíð og á vegum beggja vegna Fjallabyggðar. Mikið annríki hefur verið við snjómokstur hjá Vegagerðinn. 